Stander moet wys of hy 'Superheld' is | Netwerk24
Deur Stephen Nell 02 Februarie 2019 14:36
Presies waarom die Westelike Provinsie besluit het om in 2017 vir Josh Stander van die Blou Bulle af Kaap toe te lok, was vir baie van die Streeptruie se ondersteuners 'n raaisel.
Teen die einde van verlede jaar se Superrugby-reeks was sy skopstewel en temperament egter deurslaggewend toe die Stormers hom noodgedwonge teen die Haaie op Nuweland moes inspan.
Josh Stander oefen Vrydag sy skopwerk in die Kaapstad-stadion. Foto: Gallo Images
Daardie goeie vertoning is opgevolg deur 'n Curriebeker-reeks waarin die WP se afrigter, John Dobson, selfs besluit het om hom bo Damian Willemse op losskakel te kies vir die eindstryd teen die Haaie op Nuweland.
Daardie skuif het misluk, deels omdat Willemse nie juis tuis was op binnesenter nie, maar dit was nietemin veelseggend dat Dobson vir Stander in die nr. 10 trui verkies het.
Willemse, wat verlede jaar 'n goeie seisoen vir die Stormers op losskakel beleef het, wil nou graag heelagter speel, omdat dít is waar die Springbok-afrigter, Rassie Erasmus, hom vir die Springbokke sal oorweeg.
Die Stormers se afrigter, Robbie Fleck, moet egter na die Kaapse span se belange omsien en Willemse se lot sal afhang van hoe Jean-Luc du Plessis en Stander in die nr. 10-trui vaar.
Du Plessis voer voortdurend 'n stryd teen liesbeserings en Fleck sal versigtig moet wees om hom nie te ooreis nie. Dít alles maak van Stander potensieel 'n belangrike speler.
Is hy opgewasse om strykdeur 'n Superreeks teen sterk teenstanders goeie spel te lewer?
Op daardie vraag sal daar waarskynlik 'n antwoord verkry word in Sondag se vriendskaplike wedstryd teen sy ou provinsie in die Kaapstad-stadion.
Met dié dat die Stormers sonder talle van hul Bokke gaan speel, sal Stander waarskynlik ook moet wys wat hy op die agtervoet kan doen teen 'n sterbelaaide Bulle-span.
Natuurlik sal nóg die Stormers nóg die Bulle wil wys wat hulle in die mou voer vir 16 Februarie se kragmeting op Loftus (hul openingswedstryd in vanjaar se Superreeks) en Sondag se eindtelling sal met 'n knippie sout geneem moet word. Nóg meer so omdat die Stormers met 'n verswakte span gaan speel.
'n Noord-Suid-derby bied egter in enige gedaante boeiende kykstof en daar kan nie vir 'n beter kleedrepetisie gevra word nie.
* 'n Volgepakte stadion word verwag, met 50 000 kaartjies wat reeds vroeër vandeesweek verkoop is.
* Die Stormers sal die eerste keer in hul Thor-superheldtruie en die Bulle in hul Captain America-gewaad speel. Dít vorm deel van 'n ooreenkoms tussen die Suid-Afrikaanse Rugbyunie en Marvel Comics.
Stormers: Dillyn Leyds, Seabelo Senatla, JJ Engelbrecht, Dan Kriel, SP Marais, Joshua Stander, Jano Vermaak, Juarno Augustus, Cobus Wiese, Jaco Coetzee, Chris van Zyl (k), Salmaan Moerat, Michael Kumbirai, Scarra Ntubeni, Ali Vermaak. PLAASVERVANGERS: Chad Solomon, Corné Fourie, Wilco Louw, Ernst van Rhyn, JD Schickerling, Sikhumbuzo Notshe, Kobus van Dyk, Herschel Jantjies, Damian Willemse, Sergeal Petersen, Dan du Plessis.
Bulle: Warrick Gelant, Jade Stighling, Jesse Kriel, Burger Odendaal, Duncan Matthews, Handré Pollard, Ivan van Zyl, Duane Vermeulen, Jannes Kirsten, Paul Schoeman, Lood de Jager (k), Eli Snyman, Trevor Nyakane, Schalk Brits, Lizo Gqoboka. PLAASVERVANGERS: Corniel Els, Simphiwe Matanzima, Dayan van der Westhuizen, Ruan Nortjé, Ruan Steenkamp, Thembelani Bholi, Embrose Papier, Manie Libbok, Dylan Sage, Johnny Kotze, Divan Rossouw.